దండె విఠల్

దండె విఠల్ తెలంగాణ రాష్ట్రానికి చెందిన రాజకీయ నాయకుడు. ఆయన 2021లో జరిగిన తెలంగాణ శాసనమండలి స్థానిక సంస్థల కోటా ఎమ్మెల్సీ ఎన్నికల్లో ఉమ్మడి ఆదిలాబాద్‌ జిల్లా ‘స్థానిక సంస్థల’ కోటా టిఆర్ఎస్ అభ్యర్థిగా పోటీ చేసి ఎమ్మెల్సీగా గెలిచాడు.

జననం, విద్యాభాస్యం
దండె విఠల్ 1970లో తెలంగాణ రాష్ట్రం, కొమరంభీం జిల్లా, కాగజ్‌నగర్‌లో జన్మించాడు. ఆయన మహారాష్ట్రలోని అమరావతి యూనివర్సిటీ నుండి బిటెక్ పూర్తి చేసి నాగపూర్ యూనివర్సిటీ నుండి ఎంబీఏ పూర్తి చేశాడు. దండే విఠల్‌ 2000లో అమెరికాలో సాఫ్ట్‌వేర్‌ కంపెనీ ప్రారంభించాడు. ఆయన తరువాత స్వదేశానికి తిరిగి వచ్చి నావిట్ సాఫ్ట్‌వేర్‌ సోలుషన్స్ ప్రైవేట్ లిమిటెడ్ మరియు తాన్వి హెల్త్ కేర్ ప్రైవేట్ లిమిటెడ్ కంపెనీలను ప్రారంభించాడు.

రాజకీయ జీవితం
దండె విఠల్ తెలంగాణ రాష్ట్ర సమితి పార్టీ ఆవిర్భావం టీఆర్‌ఎస్‌ పార్టీ కార్యక్రమాల్లో, తెలంగాణ ఉద్యమంలో కీలకంగా పని చేశాడు. ఆయన 2009 నుంచి 2013 వరకు సనత్‌నగర్‌ నియోజకవర్గ ఇన్‌చార్జీగా పని చేసి తెలంగాణ రాష్ట్రం ఏర్పడిన తరువాత సనత్‌నగర్‌ నియోజకవర్గం నుండి టిఆర్ఎస్ అభ్యర్థిగా పోటీ చేసి ఓడిపోయాడు. దండె విఠల్ టీఆర్‌ఎస్‌ పార్టీ కార్యక్రమాల్లో చురుగ్గా పాల్గొంటూ 2020లో జరిగిన మున్సిపల్‌ ఎన్నికల్లో టీఆర్‌ఎస్‌ కేంద్ర కార్యాలయ సమన్వయ కమిటీ సభ్యుడిగా నియమితుడయ్యాడు.

తెలంగాణ శాసనమండలికి 2021లో జరిగిన స్థానిక సంస్థల ఎమ్మెల్సీ ఎన్నికల్లో ఉమ్మడి ఆదిలాబాద్‌ జిల్లా స్థానిక సంస్థల టీఆర్‌ఎస్‌ ఎమ్మెల్సీ అభ్యర్థిగా విఠల్‌ దండే పేరును టిఆర్ఎస్ అధిష్టానం 21 నవంబర్ 2021న ఖరారు చేసింది. ఆయన టీఆర్‌ఎస్‌ ఎమ్మెల్సీ అభ్యర్థిగా నవంబర్ 23న నామినేషన్‌ పత్రాలు దాఖలు చేశాడు. దండే విఠల్  10 డిసెంబర్  2021లో తెలంగాణ శాసనమండలి కి జరిగిన ఎన్నికల్లో ఆదిలాబాద్  జిల్లా స్థానిక సంస్థల నియోజకవర్గం నుండి పోటీ చేసి 667 ఓట్ల మెజారిటీతో గెలిచి 14 డిసెంబర్  2021న ఎమ్మెల్సీగా ఎన్నికయ్యాడు. ఆయన 2022 ఫిబ్రవరి 21న శాస‌న‌మం‌డలి సభ్యుడిగా ప్రమాణస్వీకారం చేశాడు.

మూలాలు

చిత్రమాలిక 

1970 జననాలు
తెలంగాణ రాష్ట్ర సమితి రాజకీయ నాయకులు